Staatskaping: ‘Komiteehoof is ‘n skelm’Julius Malema, leier van die EFF, en Godrich Gardee, sekretaris-generaal, spreek verslaggewers in Johannesburg toe. Foto: Gertrude Makhafola/ANA Die EFF beweer Terence Nombembe, die man wat pas aangestel is as die hoof van die ondersoekspan in die kommissie van ondersoek na staatskaping, het geld van Trillian Capital Partners, ŉ maatskappy wat bande met die omstrede Gupta-familie het, ontvang. Julius Malema, leier van die EFF, het aan verslaggewers in Johannesburg gesê Nombembe, die voormalige ouditeur-generaal, het die kontant ontvang in sy hoedanigheid as uitvoerende hoof van die Suid-Afrikaanse Instituut van Geoktrooieerde Rekenmeesters (Saica) en hy moet daarom van die kommissie van ondersoek na staatskaping verwyder word. “Die EFF-koukus het aan Nombembe geskryf oor die R1,2 miljoen wat Saica in 2017 van Trillian ontvang het. Hy het nie gereageer oor die donasie nie, maar het in plaas daarvan gevra vir ŉ telefoongesprek met die EFF-koukus. As jy nie iets op skrif kan sit nie, dan is dit korrup,” het Malema gesê. “Die EFF-koukus het aan Nombembe gesê daar sal geen telefoniese gesprek wees nie en hy moet reageer oor die Trillian-betaling. Hoekom het hy daarop aangedring om telefonies te reageer? Hy het tot vandag toe nog nie hierop gereageer nie. Hy is ŉ skelm.” Trillian Capital Partners wat destyds deur voormalige pres. Jacob Zuma se vriende, die Gupta-broers, beheer is, het R1,6 miljard onwettig van Eskom ontvang sonder ŉ kontrak en sonder om enige werk te verrig. Nombembe is Woensdag aangewys as hoof van die ondersoekspan van die kommissie wat onder leiding van adjunkhoofregter Raymond Zondo staan. Ander sleutelaanstellings is adv. Leah Gcabashe, adv. Vincent Maleka, adv. Thandi Norman en adv. Paul Pretorius as deel van die regspan. Pretorius is die leier van dié span. Die lede van die kommissie wat staatskaping sal ondersoek. Foto: Gertrude Makhafola/ANA Malema het gesê Zondo “spring weg op die verkeerde voet” en moes van die betaling aan Saica geweet het nadat die EFF voorheen aan die instituut geskryf het om te versoek dat ouditeursfirmas betrokke by die staatskaping-debakel ondersoek word. “Daar was nog geen behoorlike ondersoek deur Saica nie. Saica en sy uitvoerende hoof [Nombembe] is gekaap, maar tog gaan hy staatskaping ondersoek? Die adjunkhoofregter moes dit geweet het as hy dié saak gevolg het en wie die moontlike [staatskaping-] verdagtes is.” Malema het gesê die EFF is van voorneme om te eis dat Nombembe voor die kommissie antwoorde gee oor die Trillian-donasie. Hy het ook ŉ beroep op Zondo gedoen om Nombembe te verwyder of om regstappe in die gesig te staar oor die beweerde konflik van belange. Malema het ook die aanstelling van Pretorius as die regspan se leier gekritiseer en gevra hoekom Maleka nie as leier aangewys is nie. “Hoekom ŉ wit man aanstel om aan die hoof van Vincent Maleka te staan? ŉ Swart man wat die regsbedryf betree het lang voordat dit mode was? Wat het Maleka nie wat hierdie wit knaap het om outoriteit oor Maleka te hê? Ons is nie gelukkig nie, hierdie kommissie bekommer ons.” Hy het verder aangevoer adv. Norman is “ŉ verteenwoordiger van Zuma” in die Regterlike Dienskommissie. “Thandi Norman SC is ŉ direkte verteenwoordiger wat deur Zuma met die hand uitgekies is vir die Regterlike Dienskommissie. Kan iemand wat deur Zuma gekies is werklik neutraal wees in ŉ kommissie waar Zuma van staatskaping beskuldig word? Hierdie gaan nie oor haar persoonlik nie, maar oor die feit dat die publiek volle vertroue in die kommissie moet hê,” het Malema gesê. Malema het ŉ beroep gedoen op alle lede van die kommissie, wat ŉ konflik van belange het met beskuldigdes of enige getuies, om hulself van die kommissie van ondersoek te verskoon.